Nevada

**Nevada** (suom. , am. ) on Yhdysvaltain osavaltio. Nevadan asukasluku vuonna 2020 oli 3&nbsp;104&nbsp;614. Se on väestöltään yksi nopeimmin kasvavista osavaltiosta. Nimi *Nevada* tulee espanjan kielestä, jossa se merkitsee lumista, mikä juontuu osavaltion länsiosissa kulkevasta Sierra Nevadan vuoristosta. Osavaltion pääkaupunki on Carson City ja suurin kaupunki Las Vegas. Osavaltion naapurit ovat Arizona etelässä, Kalifornia lännessä, Oregon ja Idaho pohjoisessa, ja Utah idässä.
[

## Maantiede
Nevada sijaitsee pääosin Great Basinin tasankoalueella, ja sen pinnanmuotoja määrittävät useat jyrkät vuoriketjut, laaksot ja aavikkoalueet. Laaksoissa on myös paikoin erilaisia pöytävuoria eli mesoja ja butteja. Nevadan alueen halki kulkee yli 30 vuorijonoa etelä-pohjois-linjassa. Niistä monet yltävät 3&nbsp;000 metriin, ja korkeimmat kohdat ovat Boundary Peak (4&nbsp;007 metriä) ja Wheeler Peak (3&nbsp;982 metriä). Osavaltion matalin kohta on puolestaan Coloradojoen varrella 143 metrissä. Kuuluisa Sierra Nevada on pääosin naapuriosavaltio Kalifornian puolella.

Osavaltion eteläosaa peittää Mojaven aavikko, jossa Las Vegas sijaitsee.  Suuri osa Nevadan pohjoisosaa on Great Basinin ylätasankoa, joka on kuivaa pensasaroa ja aavikkoa. Mojaven aavikolla on Nevada Test Site jossa Yhdysvallat on tehnyt ydinkokeita 1950-luvulta alkaen.

Nevadan länsirajalla oleva Sierra Nevada saa usein pääosan Tyynenmereltä nousevasta kosteudesta, minkä seurauksena Nevadan puolella ilmamassa on kuivempaa. Kuivin alue on Carson Sinkin ympäristössä, jossa sataa pääosin alle 100 millimetriä vuosittain. Koillisosissa sadanta on noin 200 millimetriä vuodessa ja luoteisosien vuoristoissa 600 millimetriä. Nevadan pohjois- ja itäosissa talvi oli kylmä ja lyhyt ja kesä suhteellisen kuuma. Etelä-Nevadassa kesät ovat pitkiä ja kuumia ja talvet todella lyhyitä ja leutoja. Pohjoisessa heinäkuun keskilämpötila on 21 astetta ja etelässä noin 30 astetta. Tammikuussa keskilämpötila pohjoisessa on noin -4 astetta ja etelässä 4 astetta. Korkein Nevadassa mitattu lämpötila on Laughlinissa vuonna 1994 mitattu 52&nbsp;°C.

Nevadan kansallispuistoja ovat Great Basinin kansallispuisto lähellä Utahin rajaa ja Death Valleyn kansallispuisto Kalifornian rajalla.

## Historia
Nevadan alueella on ollut asutusta yli 20&nbsp;000 vuotta. Winnemuccajärveltä on löytynyt kalliopiirroksia, jotka on arvioitu 10&nbsp;500&nbsp;–&nbsp;14&nbsp;800 vuotta vanhoiksi, mikä tekisi ne Pohjois-Amerikan vanhimmiksi tunnetuiksi kalliopiirroksiksi. Nevadassa asui eurooppalaisten saapuessa 1800-luvun alussa muun muassa mojaveja, paiuteja, shoshoneja ja washoeja.

Nevadan ensimmäiset eurooppalaiset olivat lähetyssaarnaajia ja turkiskauppiaita. Espanjalainen Francisco Garcés kulki 1776 Nevadan eteläkärjen halki matkallaan Los Angelesiin. Nevada olikin pitkään osa Uuden-Espanjan siirtomaita, mutta se siirtyi 1821 Meksikon itsenäisyyssodan seurauksena itsenäistyneelle Meksikon keisarikunnalle.

Meksikolle kuulunutta Nevadaa tutkivat 1820–1840 monet yhdysvaltalaiset tutkimusmatkailijat. Jedediah Smith johti 1827 kauppiaita Las Vegasin laaksoon ja Great Basinin läpi. Old Spanish Trail -kauppareitti puolestaan toi alueelle kauppiaita matkalla Santa Festä Los Angelesiin. John C. Frémontin ja Kit Carsonin matkat 1843 ja 1845 tekivät Great Basinia ja Sierra Nevadaa laajemmin tunnetuksi.

James Knox Polkin presidenttikaudella Yhdysvallat provosoi Meksikon hyökkäämään, ja sitä seuranneen sodan päätteeksi Meksiko joutui luovuttamaan Guadalupe Hidalgon rauhassa muun maussa Nevadan Yhdysvalloille. Nevada kuului vuodesta 1850 Utahin territorioon, ja se oli vuosikymmenen ajan harvaan asuttua rajaseutua. Comstock Loden malmiesiintymästä löydettiin kulta ja hopeaa 1859, jolloin Nevadasta tuli kaivosteollisuuden keskus. Virginia Citystä muodostui yksi kuuluisimmista kaivoskylistä. Nopean kasvun seurauksena Nevadan territorio perustettiin 1861.

Nevadasta tuli osavaltio vuonna 1864, vaikka siellä oli vain viidesosa väkiluvusta, joka vaadittiin osavaltion asemaan. Tämä oli seurausta siitä, että Abraham Lincoln tarvitsi Yhdysvaltain sisällissodan aikana liittolaisen estääkseen Konfederaation mahdollisen etenemisen Kaliforniaan Arizonasta ja New Mexicosta.

Nevadan talous oli 1800-luvun lopulla varsin riippuvainen kaivosteollisuudesta ja karjataloudesta. Comstockin kaivoksista saatiin vuonna 1878 noin 36 miljonan dollarin arvosta hopeaa, mutta liittovaltion rajoitettua hopean käyttöä rahajärjestelmässä hopean tarve hiipui. Monet Nevadan kaivoskaupungit muuttuivat pian autiokaupungeiksi. Karjatalous puolestaan koki pahan laman 1880-luvulla, minkä seurauksena Nevadan väkiluku laski kymmenessä vuodessa 62&nbsp;000:sta 47&nbsp;000:nteen. Uusi kasvukausi alkoi 1900-luvun alussa, kun Tonopahin läheltä löytettiin hopeaa, Elyn ympäristöstä kuparia ja Goldfieldistä kultaa.

Suuren laman aikana 1931 Nevada laillisti rahapelit houkutellakseen matkailijoita ja nopeuttaakseen talouskasvua.

## Hallinto ja politiikka
Osavaltion lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 21 jäsentä ja alahuoneessa eli edustajainkokouksessa on 42 jäsentä. Alahuoneen jäsenet valitaan kahdeksi vuodeksi kerrallaan ja ylähuoneen jäsenet neljäksi vuodeksi kerrallaan kuitenkin siten, että vain puolet senaatin jäsenistä valitaan kerrallaan. Ylintä toimeenpanovaltaa käyttää kuvernööri.

Nevada oli pitkään demokraattisen puolueen aluetta, mutta 1980-luvulla republikaaninen puolue oli vallalla uusien asukkaiden ansiosta. Nevadasta on sittemmin tullut vaa’ankieliosavaltio, jossa kumpikin puolue on saattanut voittaa sekä paikalliset että liittovaltion vaalit. Pääpuolueiden kannatus onkin varsin tasainen. Esimerkiksi presidentinvaaleissa 2020 republikaanien Donald Trump sai 47,7&nbsp;% Nevadassa annetuista äänistä ja demokraattien Joe Biden 50,1&nbsp;%.

Senaattia on Nevadassa hallinnut vuoteen 2024 mennessä republikaanit 48 kertaa ja demokraatit 28 kertaa, mutta edustajainkokouksessa demokraateilla on ollut enemmistö 50 kertaa ja republikaaneilla 26 kertaa. Lisäksi 31 kuvernööristä 15 on ollut republikaani ja 12 demokraatti. Lisäksi kaksi kuvernööriä on ollut sekä Silver Partyllä että Silver Democrat Partyllä.

Nevada on jaettu 16 piirikuntaan. Lisäksi Carson City on itsenäinen aluehallintoyksikkö.

Yhdysvaltain senaatissa Nevadaa edustavat senaattorit Jacky Rosen (demokraatti) ja Catherine Cortez Masto (demokraatti).

## Talous
Nevadan maataloustuotantoon kuuluvat nauta, heinä, maitotuotteet ja vihannekset. Muita elinkeinoaloja ovat matkailu, kaivostoiminta, koneteollisuus, julkaisutoiminta, elintarvikkeet ja elektroniset laitteet. Se on tunnettu uhkapelaamisesta ja yöelämästä. Suuret kasinot Las Vegasissa, Lake Tahoella ja Renossa tuovat kävijöitä ympäri maailmaa.

## Väestö

Vuonna 2020 Nevadan väkiluku oli 3&nbsp;104&nbsp;614. Väestöstä 51,2&nbsp;% oli valkoisia, 9,8&nbsp;% mustia, 8,8&nbsp;% aasialaisperäisiä, 1,4&nbsp;% alkuperäisasukkaita ja 0,8&nbsp;% havaijilaisia ja muita Tyynenmeren saarten alkuperäisasukkaita.

Nevadan asutus keskittyy osavaltion länsirajalle ja eteläkärkeen. Las Vegas sijaitsee Clarkin piirikunnassa osavaltion eteläkärjessä. Carson City on oma piirikuntansa lännessä, ja Washoen piirikunta, jossa Reno sijaitsee, on Carson Cityn pohjoispuolella.

### Tärkeitä asutuskeskuksia

Osavaltion suurin kaupunki on Las Vegas. Sen suurkaupunkialue sisältää myös Paradisen, Sunrise Manorin ja Spring Valleyn epäitsenäiset alueet, jotka eivät kuulu varsinaisesti Las Vegasin kaupunkiin, vaan ovat suoraan Clarkin piirikunnan alaisuudessa. Toinen suuri keskittymä on kaksoiskaupunki Reno-Sparks. Myös pääkaupunki Carson Cityn lähistöllä asuu melko paljon ihmisiä, mutta muilta osin osavaltio on hyvin harvaan asuttu.

Vuonna 2006 suurimmat kaupungit olivat
# Las Vegas 552&nbsp;539 as.
# Henderson 240&nbsp;614 as., lähellä Las Vegasia
# Reno 210&nbsp;255 as.
# North Las Vegas 197&nbsp;567 as., osa Las Vegasin suurkaupunkialuetta
# Sunrise Manor 191&nbsp;858 as., osa Las Vegasin suurkaupunkialuetta

## Kulttuuri
Populaarikulttuurissa Nevada tunnetaan vaivattomista avioitumislaeistaan, prostituution laillisuudesta, ja viihdekaupunki Las Vegasista. Nevadassa oli aiemmin erittäin kovat tuomiot huumausaineiden myymisen ja hallussapidon suhteen, mutta vuoden 2016 presidentinvaalien yhteydessä suoritetussa äänestyksessä siellä päätettiin kuitenkin sallia kannabiksen viihdekäyttö.

### Koulutus
*Nevadan korkeakoulujärjestelmään kuuluvat oppilaitokset:
**University of Nevada, Reno (UNR)
**University of Nevada, Las Vegas (UNLV)
**Nevada State College
**Truckee Meadows Community College (TMCC)
**Great Basin College
**College of Southern Nevada (CSN)
**Western Nevada College
*Sierra Nevada College
*Touro University Nevada
*University of Southern Nevada

## Urheilu
Nevadassa sijaitsee moottorirata Las Vegas Motor Speedway. Nevadan yliopistolla on useita urheilujoukkueita eri lajeissa. 

## Lähteet

## Aiheesta muualla